《孤鹤篇》
明代·何景明

我家孤鹤李侯赠，霜仪皎洁三尺高。向人似矜短羽翼，失侣岂免长呼号。

赤霄青云暮延伫，天长路远飞不去。日来秋塘啄苦蓼，时向空墙倚脩树。

忆昔初在山人家，雌雄和鸣闲且嘉。夜寒对舞庭中月，日暮双栖岭上霞。

李侯平生重幽德，致此远自东吴国。金栊玉槛脱相送，异种奇毛惜不得。

一自天涯失旧行，垂头战羽空徬徨。朝闻横笛音相和，夕对鸣弦影自伤。

荒阶雨湿多泥滓，毛翮摧颓风不起。奋迅那推一鹗先，昂藏且在群鸡里。

吁嗟人世是还非，华表千年更一归。蓬莱宫内青瑶树，会接文鹓比翼飞。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。